b'\n_START_ARTICLE_\nCruciada Albigensian\xc4\x83\n_START_SECTION_\nOrigini\n_START_PARAGRAPH_\nBiserica Romano-Catolic\xc4\x83 a avut tot timpul o atitudine agresiv\xc4\x83 fa\xc8\x9b\xc4\x83 de curentele cre\xc8\x99tine considerate eretice, dar mai \xc3\xaenainte de secolul al XII-lea grupurile religioase nonconformiste nu erau considerate o amenin\xc8\x9bare prea mare, fiind reprezentate de propov\xc4\x83duitori rebeli r\xc4\x83t\xc4\x83citori sau de mici secte locale. Catharii din Languedoc au reprezentat o mi\xc8\x99care alternativ\xc4\x83 de mas\xc4\x83, care punea probleme care nu mai fuseser\xc4\x83 cunoscute de 900 de ani, din primii ani ai cre\xc8\x99tinismului, c\xc3\xa2nd catolicismul trebuise s\xc4\x83 se confrunte cu arianismul \xc8\x99i marcoinismul. \xc3\x8en secolul al XII-lea, cea mai mare parte a ceea ce este azi sudul Fran\xc8\x9bei se convertise la catharism \xc8\x99i noua credin\xc8\x9b\xc4\x83 se \xc3\xaempr\xc4\x83\xc8\x99tia rapid \xc8\x99i \xc3\xaen alte zone. Catharismul, al\xc4\x83turi de alte mi\xc8\x99c\xc4\x83ri religioase ale perioadei, a\xc8\x99a cum a fost cea a waldensianilor, ap\xc4\x83ruse \xc3\xaen ora\xc8\x99ele \xc8\x99i t\xc3\xa2rgurile din zonele recent urbanizate. De\xc8\x99i ideile cathare nu erau originale din Languedoc, una dintre cele mai puternic urbanizate regiuni ale acelor vremuri, aici noua mi\xc8\x99care religioas\xc4\x83 a \xc3\xaenregistrat cel mai mare succes._NEWLINE_Catharii erau foarte numero\xc8\x99i \xc3\xaen ceea ce este azi Fran\xc8\x9b\xc4\x83 Mediteranian\xc4\x83 Occidental\xc4\x83, pe atunci parte a Confedera\xc8\x9biei Catalano-Aragonez\xc4\x83 ori a Regatului Aragonului. Catharii mai erau numi\xc8\x9bi \xc8\x99i albigensieni de la ora\xc8\x99ul Albi. Dou\xc4\x83 sunt explica\xc8\x9biile plauzibile pentru acest al doilea nume: primul este faptul c\xc4\x83 noul cult era foarte puternic prezent \xc3\xaen zona sus-numitului ora\xc8\x99, iar al doilea \xc8\x9bine de conciliul \xc8\x9binut \xc3\xaen zona ore\xc8\x99ului \xc3\xaen 1176, \xc3\xaen timpul c\xc4\x83ruia doctrina cathar\xc4\x83 a fost proclamat\xc4\x83 eretic\xc4\x83. Autoritatea \xc3\xaen regiune era \xc3\xaemp\xc4\x83r\xc8\x9bit\xc4\x83 \xc3\xaentre diver\xc8\x99ii lorzi feudali locali \xc8\x99i consiliile or\xc4\x83\xc8\x99ene\xc8\x99ti. Mai \xc3\xaenainte de izbucnirea cruciadei, nivelul asupririi era mai redus dec\xc3\xa2t \xc3\xaen alte regiuni, iar Languedocul avea un nivel cultural avansat._NEWLINE_\xc3\x8en momentul alegerii sale \xc3\xaen 1198, Papa Inocen\xc8\x9biu al III-lea era hot\xc4\x83r\xc3\xa2t s\xc4\x83 reprime mi\xc8\x99carea cathar\xc4\x83. Pentru \xc3\xaenceput, papa a \xc3\xaencercat convertirea lor pe cale pa\xc8\x99nic\xc4\x83, dar f\xc4\x83r\xc4\x83 prea mare succes. Catharii erau proteja\xc8\x9bi de nobilii locali \xc8\x99i de episcopii care erau nemul\xc8\x9bumi\xc8\x9bi de autoritatea papal\xc4\x83. \xc3\x8en 1204, Sf\xc3\xa2ntul P\xc4\x83rinte a suspendat autoritatea episcopilor locali, numind \xc3\xaen zon\xc4\x83 lega\xc8\x9bi papali. \xc3\x8en 1206, papa a c\xc4\x83utat s\xc4\x83 se sprijine \xc3\xaen ac\xc8\x9biunile sale pe nobilimea din Languedoc. Aristocra\xc8\x9bii care \xc3\xaei protejau pe cathari au fost excomunica\xc8\x9bi. Printre ei s-a num\xc4\x83rat \xc8\x99i puternicuil conte Raymond al VI-lea de Toulouse, excomunicat \xc3\xaen mai 1207._NEWLINE_Papa a f\xc4\x83cut apel la regele Fran\xc8\x9bei, Filip al II-lea, s\xc4\x83 ia atitudine \xc3\xaempotriva nobililor care permiteau practicarea sau practicau la r\xc3\xa2ndul lor catharismul, dar regele s-a ferit s\xc4\x83 ac\xc8\x9bioneze. Contele Raymond s-a \xc3\xaent\xc3\xa2lnit cu legatul papal Pierre de Castelnau \xc3\xaen ianuarie 1208 \xc8\x99i, dup\xc4\x83 o confruntare verbal\xc4\x83 violent\xc4\x83, Pierre de Castelnau a fost ucis a doua zi. Papa a reac\xc8\x9bionat rapid prin emiterea bulei papale prin care proclama cruciada \xc3\xaempotriva Languedocului. Pentru mobilizarea cavalerilor catolici \xc3\xaen lupt\xc4\x83, crucia\xc8\x9bilor li s-a oferit drept r\xc4\x83splat\xc4\x83 st\xc4\x83p\xc3\xa2nirea asupra p\xc4\x83m\xc3\xa2nturilor ereticilor. Aceast\xc4\x83 ofert\xc4\x83 i-a atras numero\xc8\x99i nobili din nordul Fran\xc8\x9bei, care au intrat \xc3\xaen conflic cu aristocra\xc8\x9bii din sud.\n_START_SECTION_\nPerioada ini\xc8\x9bial\xc4\x83 de succese, 1209 \xe2\x80\x93 1215\n_START_PARAGRAPH_\nP\xc3\xa2n\xc4\x83 la mijlocul anului 1209, cam 10.000 de crucia\xc8\x9bi se adunaser\xc4\x83 \xc3\xaen Lyon \xc8\x99i \xc3\xaencepuser\xc4\x83 mar\xc8\x99ul spre sud. \xc3\x8en iunie, Raymond de Toulouse, d\xc3\xa2ndu-\xc8\x99i seama de posibilele urm\xc4\x83ri ale cruciadei, a promis c\xc4\x83 va ac\xc8\x9biona \xc3\xaempotriva catharilor, iar papa i-a ridicat excomunicarea. Crucia\xc8\x9bii s-au \xc3\xaendreptat spre Montpellier \xc8\x99i spre mo\xc8\x99iile lui Raymond-Roger de Trencavel, \xc8\x9bintind comunit\xc4\x83\xc8\x9bile de cathari din zona Albi \xc8\x99i Carcassonne. La fel precum Raymond de Toulouse, Raymond-Roger a c\xc4\x83utat o cale de \xc3\xaemp\xc4\x83care cu crucia\xc8\x9bii, dar ini\xc8\x9biativele sale au fost respinse \xc8\x99i nobilul s-a retras spre Carcassonne, unde s-a preg\xc4\x83tit de ap\xc4\x83rare._NEWLINE_\xc3\x8en iulie, crucia\xc8\x9bii au capturat Servian \xc8\x99i s-au \xc3\xaendreptat spre B\xc3\xa9ziers, unde au ajuns pe 21 iulie. Au \xc3\xaencercuit ora\xc8\x99ul \xc8\x99i au cerut s\xc4\x83 le fie preda\xc8\x9bi catharii. Cum cererea le-a fost refuzat\xc4\x83, crucia\xc8\x9bii au cucerit ora\xc8\x99ul, dup\xc4\x83 o tentativ\xc4\x83 e\xc8\x99uat\xc4\x83 de evadare a t\xc3\xa2rgove\xc8\x9bilor. De\xc8\x99i se \xc8\x99tia c\xc4\x83 \xc3\xaen B\xc3\xa9ziers nu erau mai mult de 500 de cathari, toat\xc4\x83 popula\xc8\x9bia a fost m\xc4\x83cel\xc4\x83rit\xc4\x83. Dup\xc4\x83 cum afirm\xc4\x83 scriitorul cistercian Caesar de Heisterbach, unul dintre conduc\xc4\x83torii armatei cruciate, legatul papal Arnaud-Amaury, a fost \xc3\xaentrebat de un cruciat cum \xc3\xaei pot distinge pe cathari, inamicii lor declara\xc8\x9bi, de restul cet\xc4\x83\xc8\x9benilor. Legatul papal a r\xc4\x83spuns: Caedite eos! Novit enim Dominus qui sunt eius" \xe2\x80\x94 "Ucide-i [pe to\xc8\x9bi]! \xc3\x8en mod sigur Dumnezeu \xc8\x99tie [care] sunt ai Lui."_NEWLINE_Sursele contemporane ne ofer\xc4\x83 estim\xc4\x83ri ale num\xc4\x83rului celor uci\xc8\x99i, care variaz\xc4\x83 \xc3\xaentre \xc8\x99apte \xc8\x99i aproape dou\xc4\x83zeci de mii de oameni. Aceasta ultim\xc4\x83 cifr\xc4\x83 apare \xc3\xaen raportul c\xc4\x83tre Pap\xc4\x83 al lui Arnaud-Amaury. \xc8\x98tirile despre masacrul de la B\xc3\xa9ziers s-au r\xc4\x83sp\xc3\xa2ndit cu repeziciune \xc8\x99i numeroase a\xc8\x99ez\xc4\x83ri \xc3\xaensp\xc4\x83im\xc3\xa2ntate au fost aduse la ascultare._NEWLINE_Urm\xc4\x83toarea \xc8\x9bint\xc4\x83 a crucia\xc8\x9bilor a fost Carcassonne. Ora\xc8\x99ul era bine fortificat, dar suprapopulat datorit\xc4\x83 marelui num\xc4\x83r de refugia\xc8\x9bi. Crucia\xc8\x9bii au sosit \xc3\xaen fa\xc8\x9ba por\xc8\x9bilor ora\xc8\x99ului pe 1 august 1209, iar asediul a durat pu\xc8\x9bin. Dup\xc4\x83 ce pe 7 august crucia\xc8\x9bii au t\xc4\x83iat aprovizionarea cu ap\xc4\x83 a ora\xc8\x99ului, Raymond-Roger a c\xc4\x83utat s\xc4\x83 negocieze cu atacatorii. Liderul cathar a fost luat prizonier chiar \xc3\xaen timpul \xc3\xaen care se negocia, iar ora\xc8\x99ul s-a predat pe 15 august. Locuitorii nu au fost masacra\xc8\x9bi, dar au fost obliga\xc8\x9bi s\xc4\x83 p\xc4\x83r\xc4\x83seasc\xc4\x83 ora\xc8\x99ul \xc3\xaen pieleea goal\xc4\x83, dup\xc4\x83 cum afirm\xc4\x83 Peter de les Vaux-de-Cernay, sau "\xc3\xaen c\xc4\x83m\xc4\x83\xc8\x99i \xc8\x99i \xc3\xaen ismene" dup\xc4\x83 cum afirm\xc4\x83 un alt martor. Simon de Montfort, care trecuse acum de partea crucia\xc8\x9bilor, a primit controlul asupra \xc3\xaentregii regiuni din jurul ora\xc8\x99elor Carcassonne, Albi \xc8\x99i B\xc3\xa9ziers. Dup\xc4\x83 ce Carcassonne s-a predat, cele mai multe ora\xc8\x99e s-au predat la r\xc3\xa2ndul lor f\xc4\x83r\xc4\x83 lupt\xc4\x83. Albi, Castelnaudary, Castres, Fanjeaux, Limoux, Lombers \xc8\x99i Montr\xc3\xa9al au c\xc4\x83zut \xc3\xaen toamna aceluia\xc8\x99i an. \xc3\x8en unele dintre aceste ora\xc8\x99e au izbucnit mai t\xc3\xa2rziu revolte._NEWLINE_Urm\xc4\x83toarele lupte s-au dat \xc3\xaen jurul ora\xc8\x99ului Lastours \xc8\x99i a castelului Cabaret. Dup\xc4\x83 ce a fost atacat \xc3\xaen decembrie 1209, Pierre-Roger de Cabaret s-a ap\xc4\x83rat cu succes. Luptele au fost \xc3\xaentrerupte pe timpul iernii, dar \xc3\xaen zon\xc4\x83 au sosit noi crucia\xc8\x9bi. \xc3\x8en martie 1210, ora\xc8\x99ul Bram a fost cucerit dup\xc4\x83 un scurt asediu. In iunie, ora\xc8\x99ul bine fortificat Minerve a fost atacat. Ora\xc8\x99ul a rezistat p\xc3\xa2n\xc4\x83 la sf\xc3\xa2r\xc8\x99itul lui iunie, c\xc3\xa2nd principala f\xc3\xa2nt\xc3\xa2n\xc4\x83 a fost distrus\xc4\x83. Pe 22 iulie \xc8\x99i ora\xc8\x99ul Minerve s-a predat. Catharilor locali li s-a oferit \xc8\x99ansa s\xc4\x83 se converteasc\xc4\x83, iar cei 140 de credincio\xc8\x99i care au r\xc4\x83mas la vechea credin\xc8\x9ba au fost ar\xc8\x99i pe rug. \xc3\x8en august a fost asediat ora\xc8\x99ul Termes \xc8\x99i, \xc3\xaen ciuda \xc3\xaencerc\xc4\x83rilor de despresurare ale lui Pierre-Roger de Cabaret, ora\xc8\x99ul a c\xc4\x83zut \xc3\xaen decembrie. Aceasta a fost ultima ac\xc8\x9biune a anului 1210._NEWLINE_La \xc3\xaenceperea opera\xc8\x9biunilor \xc3\xaen 1211, ac\xc8\x9biunile lui Arnaud-Amaury \xc8\x99i Simon de Montfort \xc3\xaendep\xc4\x83rtaser\xc4\x83 din tab\xc4\x83ra cruciat\xc4\x83 mai mul\xc8\x9bi nobili, printre care \xc8\x99i Raymond de Toulouse, care a fost excomunicat din nou. Crucia\xc8\x9bii au reluat \xc3\xaen martie atacul asupra Lastours \xc8\x99i \xc3\xaen martie Pierre-Roger s-a predat. El \xc8\x99i cavalerii s\xc4\x83i cei mai apropia\xc8\x9bi au fost sp\xc3\xa2nzura\xc8\x9bi, iar c\xc3\xa2teva sute de cathari au fost ar\xc8\x99i pe rug. Cass\xc3\xa8s \xc8\x99i Montferrand au fost cucerite am\xc3\xa2ndou\xc4\x83 \xc3\xaen iunie, iar crucia\xc8\x9bii s-au \xc3\xaendreptat spre Toulouse. Ora\xc8\x99ul a fost asediat, dar pentru \xc3\xaenceput atacatorii erau prea pu\xc8\x9bini \xc8\x99i nu aveau suficiente provizii. Simon de Montfort s-a retras mai \xc3\xaenainte de sf\xc3\xa2r\xc8\x99itul lunii. \xc3\x8encurajat, Raymond de Toulouse a condus un atac \xc3\xaempotriva crucia\xc8\x9bilor lui de Monfort din ora\xc8\x99ul Castelnaudary, \xc3\xaen septembrie. De Montfort a reu\xc8\x99it s\xc4\x83 fug\xc4\x83 din ora\xc8\x99ul asediat, dar Raymond a cucerit Castelnaudary, iar for\xc8\x9bele cathare au trecut la ofensiv\xc4\x83, eliber\xc3\xa2nd peste 30 de ora\xc8\x99e, p\xc3\xa2n\xc4\x83 c\xc3\xa2nd au ajuns \xc3\xaen septembrie la Lastours. \xc3\x8en anul care a urmat, cea mai mare parte a provinciei Toulouse fusese recucerit\xc4\x83._NEWLINE_\xc3\x8en 1213, for\xc8\x9bele conduse de regele Pedro de Aragon \xc8\x99i Catalonia au venit \xc3\xaen ajutorul regiunii Toulouse. For\xc8\x9bele aragonese au asediat Muretul, dar \xc3\xaen septembrie regele a murit \xc3\xaen lupt\xc4\x83, iar armata sa s-a retras. Moartea regelui Pedro a fost o grea lovitur\xc4\x83 dat\xc4\x83 rezisten\xc8\x9bei cathare, situa\xc8\x9bia \xc3\xaenr\xc4\x83ut\xc4\x83\xc8\x9bindu-se \xc3\xaen cursul anului 1214. Raymond a fugit \xc3\xaen Anglia, iar mo\xc8\x99iile sale au fost d\xc4\x83ruite de pap\xc4\x83 regelui Filip al II-lea, ceea ce a crescut interesul monarhului pentru continuarea luptelor. \xc3\x8en noiembrie, Simon de Montfort a cucerit P\xc3\xa9rigordul \xc8\x99i castelele Domme \xc8\x99i Montfort. El a mai cucerit de asemenea Castlenaud \xc8\x99i a distrus fortifica\xc8\x9biile din Beynac. \xc3\x8en 1215, Castelnaud a fost pierdut numai pentru a fi imediat recucerit de Montfort, \xc8\x99i crucia\xc8\x9bii au reu\xc8\x99it s\xc4\x83 intre \xc3\xaen Toulouse. Ora\xc8\x99ul Toulouse a fost oferit lui de Montfort, iar \xc3\xaen aprile 1216 acesta \xc8\x99i-a cedat \xc3\xaen schimb p\xc4\x83m\xc3\xa2nturile regelui Filip al II-lea.\n_START_SECTION_\nRevoltele \xc8\x99i r\xc4\x83sturn\xc4\x83rile de situa\xc8\x9bie din 1216 \xe2\x80\x93 1225\n_START_PARAGRAPH_\n\xc3\x8entre timp, Raymond de Toulouse \xc8\x99i fiul lui au revenit \xc3\xaen regiune \xc3\xaen aprilie 1216 \xc8\x99i au recrutat rapid o for\xc8\x9b\xc4\x83 \xc3\xaensemnat\xc4\x83 din ora\xc8\x99ele nemul\xc8\x9bumite de st\xc4\x83p\xc3\xa2nirea catolicilor. Ora\xc8\x99ul Beaucaire a fost asediat \xc3\xaen mai \xc8\x99i a fost recucerit dup\xc4\x83 trei luni, iar \xc3\xaencerc\xc4\x83rile de atac ale lui de Montfort au fost respinse. De Montfort a trebuit s\xc4\x83 \xc3\xaen\xc4\x83bu\xc8\x99e o revolt\xc4\x83 \xc3\xaen Toulouse mai \xc3\xaenainte de a se \xc3\xaendrepta spre Bigorre. De Montfort a fost \xc3\xaenvins la Lourdes \xc3\xaen decembrie 1216. \xc3\x8en 1217, \xc3\xaen timp ce de Montfort lupta \xc3\xaen regiunea Foix, Raymond a recucerit ora\xc8\x99ul Toulouse \xc3\xaen septembrie. De Montfort a \xc3\xaencercat s\xc4\x83 revin\xc4\x83, dar s-a oprit datorit\xc4\x83 efectivelor reduse. De Montfort atacat \xc3\xaen prim\xc4\x83vara anului 1218, dar a fost ucis \xc3\xaen lupt\xc4\x83 \xc3\xaen iunie._NEWLINE_Tab\xc4\x83ra crucia\xc8\x9bilor a fost cuprins\xc4\x83 de neor\xc3\xa2nduial\xc4\x83. Comanda a fost preluat\xc4\x83 de mult mai precautul Filip al II-lea, care era mai preocupat de cucerirea ora\xc8\x99ului Toulouse dec\xc3\xa2t de st\xc3\xa2rpirea ereziei. Papa Inocen\xc8\x9biu al III-lea a murit \xc3\xaen iulie 1216. P\xc3\xa2n\xc4\x83 \xc3\xaen 1219 conflictul s-a mai potolit, \xc3\xaen ciuda asediilor cruciate de la Belcaire \xc8\x99i Marmande. Marmande a fost cucerit de crucia\xc8\x9bi pe 3 iunie 1219, dar \xc3\xaencercarea de recucerire a Toulouselui a e\xc8\x99uat. \xc3\x8en 1221, succesele lui Raymond tat\xc4\x83l \xc8\x99i fiul au continuat; au fost recucerite Montr\xc3\xa9al \xc8\x99i Fanjeaux \xc8\x99i mul\xc8\x9bi catolici au fugit din zon\xc4\x83. Dup\xc4\x83 moartea lui Raymond-tat\xc4\x83l \xc3\xaen 1222, la conducerea o\xc8\x99tilor cathare a urmat fiul s\xc4\x83u, numit tot Raymond. Dup\xc4\x83 moartea regelui Filip al II-lea \xc3\xaen1223, pe tronul Fran\xc8\x9bei s-a suit Ludovic al VIII-lea. \xc3\x8en 1224, liderul cruciat Amaury de Montfort a abandonat ora\xc8\x99ul Carcassonne \xc8\x99i a fugit. Fiul lui Raymond-Roger de Trencaval s-a re\xc3\xaentors din exil \xc8\x99i a ridicat preten\xc8\x9bii asupra \xc3\xaentregii regiuni Carcassonne. Amaury de Montfort \xc8\x99i-a cedat titlurile asupra zonei Languedoc \xc3\xaen favoarea regelui Ludovic al VIII-lea, care a acceptat dona\xc8\x9bia.\n_START_SECTION_\nInterven\xc8\x9bia regelui Fran\xc8\x9bei\n_START_PARAGRAPH_\n\xc3\x8en 1225, Raymond-fiul a fost excomunicat. Regele Ludovic al VIII-lea a intrat \xc3\xaen fruntea armatei sale \xc3\xaen regiunea cathar\xc4\x83 \xc3\xaen iunie 1226. Castelele \xc8\x99i ora\xc8\x99ele din zon\xc4\x83 s-au predat unul dup\xc4\x83 altul f\xc4\x83r\xc4\x83 lupt\xc4\x83. Avignon, care se afla \xc3\xaen mod oficial sub suzeranitatea \xc3\xaemp\xc4\x83ratului german, a opus rezisten\xc8\x9b\xc4\x83 \xc8\x99i a fost nevoie de trei luni p\xc3\xa2n\xc4\x83 c\xc3\xa2nd s\xc4\x83 fie cucerit \xc3\xaen septembrie. Dup\xc4\x83 ce regele Ludovic al VIII-lea a murit \xc3\xaen noiembrie, a fost urmat pe tron de regele minor Ludovic al IX-lea. Regina-mam\xc4\x83 Blanche de Castilia a permis crucia\xc8\x9bilor s\xc4\x83 continue lupta sub conducerea lui Humbert de Beaujeu. Lab\xc3\xa9c\xc3\xa8de a fost recucerit \xc3\xaen 1227, iar Vareilles \xc8\x99i Toulouse \xc3\xaen 1228. Regina Blanche i-a oferit lui Raymond-fiul o \xc3\xaen\xc8\x9belegere prin care \xc3\xael recuno\xc8\x99tea pe cel din urm\xc4\x83 ca st\xc4\x83p\xc3\xa2n Toulousului \xc3\xaen schimbul particip\xc4\x83rii nobilului la lupta anti-cathar\xc4\x83, a retroced\xc4\x83rii propriet\xc4\x83\xc8\x9bilor biserice\xc8\x99ti, a pred\xc4\x83rii propriilor castele \xc8\x99i a distrugerii fortifica\xc8\x9biilor Toulouselui. Raymond a semnat \xc3\xaen\xc8\x9belegerea la Meaux \xc3\xaen aprilie 1229. El a fost arestat, biciuit \xc8\x99i \xc3\xaenchis pentru o scurt\xc4\x83 perioad\xc4\x83 de timp, dup\xc4\x83 care a fost gra\xc8\x9biat.\n_START_SECTION_\nInchizi\xc8\x9bia\n_START_PARAGRAPH_\nLanguedoc era acum sub controlul ferm al regelui Fran\xc8\x9bei. Inchizi\xc8\x9bia a fost \xc3\xaenfiin\xc8\x9bat\xc4\x83 \xc3\xaen Toulouse \xc3\xaen noiembrie 1229 \xc8\x99i a \xc3\xaenceput procesul cur\xc4\x83\xc8\x9b\xc4\x83rii punctelor de rezisten\xc8\x9b\xc4\x83 cathar\xc4\x83 din regiune. \xc3\x8en timpul Papei Gregorie al IX-lea, Inchizi\xc8\x9biei i-au fost date puteri aproape nelimitate \xc3\xaen lupta de suprimare a mi\xc8\x99c\xc4\x83rilor eretice. Inchizi\xc8\x9bia a pornit o campanie nemiloas\xc4\x83 de persecu\xc8\x9bii a ereticilor \xc3\xaen 1233, \xc3\xaen timpul c\xc4\x83reia catharii erau condamna\xc8\x9bi la ardere pe rug oridec\xc3\xa2teori erau descoperi\xc8\x9bi, ajung\xc3\xa2ndu-se p\xc3\xa2n\xc4\x83 \xc8\x99i la exhumarea \xc8\x99i arderea public\xc4\x83 a cadavrelor. Mul\xc8\x9bi cathari au \xc3\xaencercat s\xc4\x83 reziste, refugiind-se \xc3\xaen unele fort\xc4\x83re\xc8\x9be precum Fenouill\xc3\xa8des sau Monts\xc3\xa9gur, sau r\xc4\x83scul\xc3\xa2ndu-se. \xc3\x8en 1235, Inchizi\xc8\x9bia a fost alungat\xc4\x83 din Albi, Narbonne \xc8\x99i Toulouse. Raymond-Roger de Trencavel a condus o r\xc4\x83scoal\xc4\x83 militar\xc4\x83 \xc3\xaen 1240, dar a fost \xc3\xaenvins la Carcassonne \xc3\xaen octombrie \xc8\x99i mai apoi el \xc8\x99i adep\xc8\x9bii cathari au fost asedia\xc8\x9bi \xc3\xaen Montr\xc3\xa9al. Aici, \xc3\xaen scurt\xc4\x83 vreme s-a predat, primind \xc3\xaen schimb permisiunea s\xc4\x83 plece \xc3\xaen exil \xc3\xaen Regatul Aragonului. \xc3\x8en 1242, Raymond de Toulouse a \xc3\xaencercat s\xc4\x83 declan\xc8\x99eze o revolt\xc4\x83 care s\xc4\x83 coincid\xc4\x83 cu invazia a englezilor. Cum englezii au fost respin\xc8\x99i rapid \xc8\x99i ac\xc8\x9biunea lui Raymond a e\xc8\x99uat._NEWLINE_Cele mai puternice puncte de rezisten\xc8\x9b\xc4\x83 cathare au c\xc4\x83zut pe r\xc3\xa2nd. Monts\xc3\xa9gur a rezistat unui asediu de nou\xc4\x83 luni p\xc3\xa2n\xc4\x83 s\xc4\x83 fie cucerit \xc3\xaen martie 1244. Ultimul punct de rezisten\xc8\x9b\xc4\x83, fortul izolat Qu\xc3\xa9ribus, a fost cucerit \xc3\xaen august 1255. \xc3\x8en 1321, \xc3\xaen Languedoc, a fost ultima dat\xc4\x83 c\xc3\xa2nd un cathar a fost ars pe rug.'